મારા સાંભળવામાં ભૂલ થઈ હશે. કામવાળો નથી આવવાનો અઠવાડિયા પછી આવશે એવું કંઈ એણે કહ્યું હશે ને મેં આવું કંઈ સાંભળ્યું હશે એવા ભ્રમમાં ઘણી ક્ષણો પસાર થઈ ગઈ. એણે બે વાત કહી હતી. બંને વાતો માહિતી સ્વરૂપે મને આપવામાં આવી હતી. સામે પ્રશ્નો પૂછવો કે આશ્ચર્ય વ્યકત કરતું એવું બધું નક્કી ન કરી શકતાં આખરે મેં પ્રશ્ન અને આશ્ચર્ય મિશ્રિત લંબાવેલ ‘હં’ કહ્યું. અત્યારે પાર્ટીમાં મીનાક્ષીને જોતાં આગલા દિવસની એણે કહેલી વાત જે અમારા જીવનમાં દૂરગામી અસરો પેદા કરવાની હતી એ યાદ કરી રહ્યો હતો ત્યાં મોહિતનો ફરી હુમલો થયો.